Na temelju čl. 18. st. 1 Zakona o zaštiti prijavitelja nepravilnosti („Narodne novine“ br. 17/19) i članka 16. Statuta Javne vatrogasne postrojbe grada Šibenika (KLASA: 012-03/16-01/06, URBROJ: 2182/01-02/01-16-3 od 22. prosinca 2016.) Upravno vijeće Javne vatrogasne postrojbe grada Šibenika na sjednici održanoj 12. prosinca 2019. donijelo je

**PRAVILNIK**

**O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJA POVJERLJIVE OSOBE**

**I. OPĆE ODREDBE**

**Članak 1.**

Ovim Pravilnikom o postupku unutarnjeg prijavljivanja nepravilnosti i imenovanja povjerljive osobe (u daljnjem tekstu: Pravilnik), u skladu sa Zakonom o zaštiti prijavitelja nepravilnosti (u daljnjem tekstu: Zakon), pobliže se uređuje:

1. postupak prijavljivanja unutarnje nepravilnosti u Javnoj vatrogasnoj postrojbi grada Šibenika,
2. imenovanje povjerljive osobe za primanje prijava nepravilnosti i vođenje postupka u vezi s prijavom nepravilnosti i njenog zamjenika (u daljnjem tekstu: Povjerljiva osoba),
3. zaštita prijavitelja nepravilnosti i čuvanje podataka zaprimljenih u prijavi nepravilnosti od neovlaštenog otkrivanja.

**Članak 2.**

Značenje pojedinih izraza u ovom Pravilniku:

1. nepravilnosti su kršenja zakona i drugih propisa te nesavjesno upravljanje javnim dobrima, javnim sredstvima i sredstvima Europske unije koje predstavlja ugrožavanje javnog interesa, a koja su povezana s obavljanjem posla kod poslodavca,
2. prijavitelj nepravilnosti je fizička osoba koja prijavljuje nepravilnosti koje su povezane s obavljanjem poslova kod poslodavca,
3. obavljanje poslova uključuje radni odnos, rad izvan radnog vremena, volontiranje, vršenje dužnosti, ugovore o djelu, studentske poslove, sudjelovanje u postupcima zapošljavanja u svojstvu kandidata, kao i svako drugo sudjelovanje u djelatnostima pravne osobe,
4. štetna radnja je svako činjenje ili nečinjenje u vezi s prijavom nepravilnosti kojom se prijavljuju nepravilnosti ili povezanim osobama ugrožavaju ili povređuju prava odnosno kojim se te osobe stavljaju u nepovoljan položaj,
5. povjerljiva osoba je zaposlenik poslodavca imenovan za zaprimanje prijava nepravilnosti i vođenje postupka u vezi s prijavom nepravilnosti,
6. nadležno tijelo za vanjsko prijavljivanje nepravilnosti je pučki pravobranitelj,
7. povezane osobe su bračni ili izvanbračni drug, životni partner ili neformalni životni partner, srodnici po krvi u ravnoj liniji, srodnici u pobočnoj liniji do četvrtog stupnja, srodnici po tazbini do drugog stupnja, skrbnik, partner – skrbnik djeteta te posvojitelj, odnosno posvojenik, te druge fizičke i pravne osobe koje se prema drugim osnovama i okolnostima opravdano mogu smatrati interesno povezanima s prijaviteljima nepravilnosti.

**Članak 3.**

Izrazi u ovom Pravilniku imaju rodno značenje. Bez obzira na to koriste li se u muškom ili ženskom rodu, odnose se jednako na muški i ženski rod.

**Članak 4.**

Javna vatrogasna postrojba grada Šibenika, u smislu Zakona, je poslodavac koji je dužan uspostaviti unutarnje prijavljivanje nepravilnosti (u daljnjem tekstu: Poslodavac).

**Članak 5.**

Prijavitelj nepravilnosti dužan je savjesno i pošteno prijaviti nepravilnosti o kojima ima saznanja i koje smatra istinitim u trenutku prijavljivanja nepravilnosti.

**Članak 6.**

Zlouporabu prijavljivanja nepravilnosti čini osoba koja:

1. dostavi informaciju za koju je znala da nije istinita,
2. uz zahtjev za postupanje u vezi s prijavom nepravilnosti traži protupravnu korist,
3. poduzima druge radnje kojima je svrha isključivo nanijeti štetu Poslodavcu.

**Članak 7.**

Prijavitelj nepravilnosti općenito ima pravo na zaštitu, sukladno postupcima za prijavljivanje nepravilnosti predviđenih Zakonom, sudsku zaštitu, naknadu štete, zaštitu identiteta i povjerljivosti.

Osoba koje je počinila zlouporabu prijavljivanja nepravilnosti iz članka 6. ovog Pravilnika nema pravo na zaštitu iz prethodnog stavka.

**Članak 8.**

Prijavljivanje nepravilnosti može biti unutarnje, vanjsko te javno razotkrivanje.

**Članak 9.**

Javno razotkrivanje nepravilnosti je otkrivanje nepravilnosti javnosti.

Prijavitelj nepravilnosti može, iznimno, bez prethodnog prijavljivanja nepravilnosti Poslodavcu ili pučkom pravobranitelju, javno razotkriti informacije, ako postoji neposredna opasnost za život, zdravlje, sigurnost ili od nastanka štete velikih razmjera ili uništenje dokaza.

**II. POSTUPAK UNUTARNJEG PRIJAVLJIVANJA NEPRAVILNOSTI**

**Članak 10.**

Unutarnje prijavljivanje nepravilnosti je otkrivanje nepravilnosti Poslodavcu.

**Članak 11.**

Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

**Članak 12.**

Prijava nepravilnosti treba sadržavati:

1. podatke o prijavitelju nepravilnosti,
2. naziv poslodavca prijavitelja,
3. podatke o osobi i/ili osobama na koje se prijava odnosi,
4. opis nepravilnosti koja se prijavljuje,
5. datum prijave.

**Članak 13.**

Prijava se podnosi imenovanoj povjerljivoj osobi, odnosno njezinom zamjeniku, u pisanom obliku, poštom ili elektroničkim putem na adresu navedenu na mrežnim stranicama Javne vatrogasne postrojbe grada Šibenika, a može se i usmeno izjaviti na zapisnik.

Prijava nepravilnosti podnesena pisanim putem ili usmeno na zapisnik mora biti potpisana.

**Članak 14.**

Ako prijava nema zakonom propisani sadržaj, prijavitelj nepravilnosti pozvat će se da u roku od 8 (osam) dana od dana obavijesti ispravi, odnosno dopuni prijavu.

**Članak 15.**

Povodom svake zaprimljene prijave nepravilnosti, povjerljiva osoba otvara predmet.

**Članak 16.**

Spis predmeta po podnesenoj prijavi sadrži:

1. podatke o prijavitelju nepravilnosti,
2. opis nepravilnosti,
3. informacije o osobi na koju se nepravilnost odnosi,
4. datum primitka prijave, odnosno uočavanja nepravilnosti,
5. prikupljenu dokumentaciju tijeka postupka.

**Članak 17.**

Imenovana povjerljiva osoba vodi Evidenciju prijava nepravilnosti te je ista zaštićena od neovlaštenog pristupa.

**Članak 18.**

Povjerljiva osoba dužna je:

1. zaprimiti prijavu nepravilnosti,
2. unijeti prijavu nepravilnosti u evidenciju,
3. ispitati prijavu nepravilnosti u roku od šezdeset (60) dana od dana zaprimanja prijave,
4. prijavu o nepravilnosti proslijediti tijelima ovlaštenim za postupanje prema sadržaju prijave, ako nepravilnost nije riješena s Poslodavcem,
5. obavijestiti prijavitelja nepravilnosti, na njegov zahtjev, o tijeku i radnjama poduzetim u postupku i omogućiti mu uvid u spis u roku od trideset dana od zaprimanja zahtjeva
6. pisanim putem obavijestiti prijavitelja nepravilnosti o ishodu postupka odmah nakon završetka istog,
7. pisanim putem izvijestiti pučkog pravobranitelja o zaprimljenim prijavama u roku od trideset dana od odlučivanja o prijavi,
8. čuvati identitet prijavitelja nepravilnosti i podatke zaprimljene u prijavi od neovlaštenog otkrivanja odnosno objave drugim osobama, osim ako to nije suprotno zakonu,
9. pratiti primjenu zakona kojim se uređuje zaštita prijavitelja nepravilnosti.

**Članak 19.**

Svi radnici Poslodavca dužni su surađivati s povjerljivom osobom i/ili njezinim zamjenikom na način da im na njihov upit dostave sve relevantne podatke kojima raspolažu ili da pristupe saslušanju radi utvrđivanja činjeničnog stanja.

**Članak 20.**

O svim radnjama koje poduzima povjerljiva osoba iz svoje nadležnosti dužna je sastaviti zapisnik ili službenu zabilješku.

Zapisnik će se u pravilu sastaviti prilikom saslušanja svjedoka (radnika), podnositelja prijave nepravilnosti i osobe/osoba za koje se tvrdi da su počinile nepravilnosti ili štetne radnje.

Zapisnik potpisuju sve osobe koje su bile prisutne prilikom sastavljanja istog.

Službena zabilješka će se u pravilu sastaviti prilikom obavljanja očevida ili prilikom prikupljanja drugih dokaza te je potpisuje povjerljiva osoba, odnosno njezin zamjenik.

**Članak 21.**

Nakon provedenog postupka, povjerljiva osoba će izraditi izvješće u pisanom obliku u kojem će:

1. utvrditi da kod Poslodavca postoje nepravilnosti,
2. utvrditi da kod Poslodavca ne postoje nepravilnosti.

**Članak 22.**

Povjerljiva osoba izvješće će odmah dostaviti prijavitelju nepravilnosti, a pučkom pravobranitelju u roku od trideset (30) dana od odlučivanja o prijavi.

**III. IMENOVANJE POVJERLJIVE OSOBE ZA UNUTARNJE PRIJAVLJIVANJE NEPRAVILNOSTI**

**Članak 23.**

Povjerljivu osobu za unutarnje prijavljivanje nepravilnosti imenuje zapovjednik Javne vatrogasne postrojbe grada Šibenika (u daljnjem tekstu: Zapovjednik) na prijedlog najmanje 20% radnika zaposlenih u Javnoj vatrogasnoj postrojbi grada Šibenika.

**Članak 24.**

Postupak imenovanja povjerljive osobe pokreće se objavom poziva za imenovanje povjerljive osobe na oglasnoj ploči Javne vatrogasne postrojbe grada Šibenika.

Ako u roku od petnaest (15) dana od dana poziva radnicima iz stavka 1. ovog članka, radnici ne dostave svoj prijedlog, Zapovjednik će imenovati povjerljivu osobu samostalno.

Ako više grupa od po najmanje 20% radnika predloži Zapovjedniku različite osobe, Zapovjednik će za povjerljivu osobu imenovati onu koju je predložilo više radnika, a ako se radi o istom broju radnika, između dva ili više prijedloga izabrati će Zapovjednik.

**Članak 25.**

Zamjenika povjerljive osobe imenuje Zapovjednik na prijedlog povjerljive osobe.

Zamjenikom povjerljive osobe ne može biti imenovana osoba čijem se imenovanju usprotivi najmanje 20% radnika.

Zamjenik povjerljive osobe ima sva prava i obveze povjerljive osobe.

**Članak 26.**

Zapovjednik imenuje povjerljivu osobu i njezinog zamjenika uz njihov prethodni pristanak.

**Članak 27.**

Imenovana osoba na način predviđen u članku 23. ovog Pravilnika može se opozvati odlukom 20% radnika, a u kom slučaju će Zapovjednik razriješiti imenovanu povjerljivu osobu u roku od petnaest (15) dana od dana dostave odluke radnika i imenovati novu u roku od mjesec dana od dana donošenja odluke o razrješenju.

Do donošenja odluke o imenovanju nove povjerljive osobe, poslove povjerljive osobe obavlja njezin zamjenik, osim ako okolnosti upućuju na to da je potrebno privremeno imenovati treću osobu za povjerljivu osobu.

**Članak 28.**

Povjerljivoj osobi dužnost prestaje i:

1. povlačenjem pristanka,
2. prestankom radnog odnosa kod Poslodavca,
3. odlukom Zapovjednika ukoliko dužnost ne obavlja savjesno i pošteno u skladu sa Zakonom i Pravilnikom ili zloupotrebljava svoje ovlasti na štetu prijavitelja nepravilnosti.

**Članak 29.**

Povjerljiva osoba odnosno njezin zamjenik ne smije biti stavljena u nepovoljniji položaj niti se smije utjecati ili pokušati utjecati na postupanje povjerljive osobe, odnosno njezina zamjenika prilikom poduzimanja radnji iz njihove nadležnosti potrebnih za zaštitu prijavitelja nepravilnosti.

**Članak 30.**

Povjerljiva osoba, odnosno njezin zamjenik trebaju svoje dužnosti obavljati zakonito i savjesno i ne smiju zloupotrijebiti svoje ovlasti na štetu prijavitelja nepravilnosti.

**IV. ZAŠTITA PRIJAVITELJA NEPRAVILNOSTI**

**Članak 31.**

Postupak zaštite prijavitelja nepravilnosti započinje dostavljanjem prijave nepravilnosti.

**Članak 32.**

Poslodavac ne smije prijavitelja nepravilnosti staviti u nepovoljan položaj zbog prijavljivanja nepravilnosti.

Stavljanje u nepovoljniji položaj u smislu Zakona smatra se: otkaz ugovora o radu, prestanak službe, uznemiravanje, nemogućnost napredovanja, neisplata i smanjenje plaće i drugih naknada, pokretanje stegovnog postupka, izricanje stegovnih mjera i kazni, uskrata radnih zadataka, promjena radnog vremena, onemogućavanje obrazovanja i stručnog usavršavanja, neisplata nagrada i otpremnina, raspored ili premještaj na drugo radno mjesto, nepoduzimanje mjera radi zaštite dostojanstva radnika zbog uznemiravanja od drugih osoba, proizvoljno upućivanje na zdravstvene preglede ili preglede radi ocjene radne sposobnosti i druga nepovoljna postupanja.

Poslodavac će zaštiti prijavitelja nepravilnosti od štetne radnje i poduzeti nužne mjere radi zaustavljanja štetnih radnji i otklanjanja njihovih posljedica.

**Članak 33.**

Identitet prijavitelja, odnosno podaci na osnovu kojih se može otkriti njegov identitet te drugi podaci koji su navedeni u prijavi nepravilnosti moraju ostati zaštićeni, osim ako prijavitelj nepravilnosti pristane na otkrivanje tih podataka ili ako je u tijeku postupka nužno otkriti identitet prijavitelja nepravilnosti, a u skladu s propisima kojima se uređuje zaštita osobnih podataka.

**Članak 34.**

Osoba kojoj prijavitelj nepravilnosti prijavi nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna u prijavi.

**Članak 35.**

Povezana osoba ima pravo na zaštitu kao prijavitelj nepravilnosti ako učini vjerojatnim da je prema njoj počinjena štetna radnja zbog povezanosti s prijaviteljem nepravilnosti.

**Članak 36.**

Prijavitelj nepravilnosti prema kojem je poduzeta štetna radnja u vezi s prijavom nepravilnosti ima pravo na sudsku zaštitu.

**V. ČUVANJE PODATAKA ZAPRIMLJENIH U PRIJAVI NEPRAVILNOSTI**

**Članak 37.**

Osoba kojoj prijavitelj prijavi nepravilnosti, kao i svaka druga osoba koja sudjeluje u postupku, dužna je štiti podatke koje sazna u prijavi.

Poslodavac čuva podatke u prijavi od neovlaštenog otkrivanja i korištenja, osim ukoliko isto nije u suprotnosti sa zakonom.

Osobni podaci sadržani u dokumentaciji iz postupka prijave nepravilnosti čuvaju se najduže 5 (pet) godina od zaprimanja prijave nepravilnosti, odnosno do okončanja sudskog postupka za zaštitu prijavitelja nepravilnosti.

**VI. ZAVRŠNE ODREDBE**

**Članak 38.**

Ovaj Pravilnik objavljuje se na oglasnoj ploči Poslodavca i stupa na snagu osmog dana od dana objave.

**Članak 39.**

Pravilnik se može mijenjati i dopunjavati na jednak način i prema jednakom postupku kako je i donesen.

KLASA: 011-02/19-02/06

URBROJ: 2182/01-7-1-03-19-1

U Šibeniku,12. prosinca 2019.

**JAVNA VATROGASNA POSTROJBA**

**GRADA ŠIBENIKA**

**UPRAVNO VIJEĆE**

**Predsjednik**

**Tomislav Banovac**

Ovaj Pravilnik objavljen je na oglasnoj ploči Javne vatrogasne postrojbe grada Šibenika dana 12. prosinca 2019. godine i stupio je na snagu 20. prosinca 2019. godine.

**JAVNA VATROGASNA POSTROJBA**

**GRADA ŠIBENIKA**

**UPRAVNO VIJEĆE**

**Predsjednik**

**Tomislav Banovac**